寄子由先生
作者：張耒
朝代：宋

paragraphs: 先生四十猶不遇，獨坐南都誰與語。
青衫弟子天下窮，饑走京城困羈旅。
高門得飯暫見肉，敝筐無實惟巢鼠。
樓頭酒貴不敢沽，三百青銅輸杜甫。
强顔講學昧時宜，漫自吟詩愁肺腑。
平生不解謁貴人，况乃令嚴門者拒。
此生自料應常爾，但願流年醉中度。
又思人世樂乃已，此外紛紛何足數。
豫期歸日在凉秋，想見西風蕩煩暑。
區區懷抱冀披豁，一尊願駐東歸櫓。